Torsten Gejl (ALT), 2023-05-24:
Tak, formand.
Jeg kan bekræfte Nye Borgerliges ordfører i, at man kan købe cannabis overalt i Aarhus, ligesom man kan det alle mulige andre steder i landet.
Og det er, fordi regeringens misforståede, skadelige forbud mod cannabis er en total falliterklæring.
Forbuddet betyder, at børn og unge og voksne, ikke bare i Aarhus, men i hele landet, kan købe cannabis i en hvilken som helst lille flække – vi har fået dem beskrevet farverigt fra talerstolen i dag – i hele det her land.
Og der er ikke nogen i de kriminelle netværk, der sælger det her til vores børn, der er interesseret i at fortælle dem, hvad der er i stoffet.
Det bliver ikke deklareret.
Det bliver ikke fortalt, hvad det er for nogle fyldstoffer, der er i; det bliver ikke fortalt, hvad det er for nogle afhængighedsskabende stoffer, der er i.
Det bliver ikke deklareret.
Det har rockerne jo ikke nogen interesse i at gøre.
Der er fra den her talerstol blevet nævnt en lang række problemer ved cannabis af de ordførere, som er imod et forsøg med legalisering af cannabis.
Det er blevet malet dramatisk op, hvilke sundhedsskader det kan give, hvilke psykoser det måtte give, i det hele taget hvilke forfærdelige konsekvenser det kan have for unge, og det kan også være misbrug.
Og jeg vil bare sige: Mal mere på, hvis I vil; det er sket på jeres vagt.
Det er alt sammen et resultat af regeringens fallitagtige forbud mod cannabis.
Det er sket, mens forbuddet har været der.
Det er sket under den nuværende lovgivning.
Så det vil sige, at dem, der repræsenterer den nuværende lovgivning, er ansvarlige for, at rockere sælger cannabis til børn og unge i hele landet.
Så kommer vi og vil lave et forsøg, hvor vi siger: Hvad nu med at lave et forsøg, hvor vi måske kunne bruge nogle af pengene til forebyggende foranstaltninger, og hvor vi kunne prøve at tage det ud af hænderne på rockerne, og hvor vi kunne prøve at lave en aldersgrænse osv. osv.
Og så siger man, at det er et dårligt signal til de unge – så er det et dårligt signal til de unge.
På den måde fastholder regeringen lovløshed og rockernes monopol på at sælge cannabis i det her land.
Vi vil gerne tage det ud af hænderne på rockerne.
Vi ved da godt, at de ikke forsvinder, men der kan være tale om et marked på 3-4 mia. kr., og det kan de da ikke bare lige skabe over natten, og så tjener de lige 2 mia. kr. mere på våbenhandel og 2 mia. kr. mere på menneskehandel.
Sådan foregår det jo ikke.
Rockerne har det ligesom andre forretningsfolk, lyssky forretningsfolk.
Selvfølgelig udnytter de de markeder, de kan udnytte.
Så nej, vi presser ikke hårde stoffer ned i halsen på de unge ved at legalisere cannabis.
Altså, rockerne vil altid forsøge at tjene de penge, de kan, og mætter selvfølgelig også deres markeder og kan ikke bare lige pludselig åbne et nyt marked på 4 mia. kr. ved anden kriminalitet.
For at blive ved rockerne vil jeg sige, at der også er stemmer – og det er egentlig ret fornuftige stemmer – der siger: Jamen hvad med prisen?
Hvis vi nu skal legalisere, hvad så med prisen?
Sker der bare det, at der er en statskontrolleret handel af en eller anden art, og så står der en rocker og sælger det lidt billigere?
Det er faktisk et validt argument; der skal vi faktisk være kloge og tænke os rigtig, rigtig godt om.
Det duer ikke.
Vi er nødt til at kunne sænke prisen; vi er nødt til at kunne underbyde rockerne; og vi er nødt til at kunne gøre det, længe nok til at rockerne bliver marginaliseret, og at det ikke kan betale sig for dem at importere og tage de store risici, der er.
Hvad er det så for nogle risici?
Men hvis vi får legaliseret det, skal der være en aldersgrænse, og der har jeg det sådan: Ve dem, der bryder den.
Altså, de politiressourcer, der i øjeblikket bliver brugt på Christiania og andre steder, skal selvfølgelig fokuseres og koncentreres omkring, hvem der måtte vove pelsen og sælge cannabis til mindreårige.
Så der er masser og masser af ressourcer at sætte ind der.